Úradný vestník L 236 , 23/09/2003 S. 0944 - 945



Protokol č. 4 o jadrovej elektrárni Ignalina v Litve VYSOKÉ ZMLUVNÉ STRANY, VYJADRUJÚC vôľu únie poskytovať naďalej aj po pristúpení až do roku 2006, prípadne dlhšie, doplnkovú pomoc Litve pri odstavení a berúc na vedomie, že Litva, berúc do úvahy tento výraz solidarity únie, sa zaviazala uzavrieť blok 1 jadrovej elektrárne Ignalina pred rokom 2005 a blok 2 do roku 2009, UZNÁVAJÚC, že odstavenie jadrovej elektrárne Ignalina s dvomi reaktormi typu RBMK s výkonom 1500 MW pochádzajúcej z bývalého Sovietskeho zväzu je bezprecedentnej povahy a predstavuje pre Litvu výnimočné finančné zaťaženie, ktoré je v nepomere s veľkosťou a ekonomickou silou krajiny, a že uskutočnenie odstavenia prekračuje časový horizont súčasného finančného výhľadu spoločenstva, BERÚC na vedomie potrebu prijať vykonávacie predpisy pre doplnkovú pomoc spoločenstva, ktorou sa majú zmierniť dôsledky uzavretia a odstavenia jadrovej elektrárne Ignalina, BERÚC na vedomie, že Litva sa pri využívaní pomoci spoločenstva sústredí na oblasti najviac dotknuté uzavretím jadrovej elektrárne Ignalina, VYHLASUJÚC, že určité opatrenia podporované verejnou pomocou, napr. odstavenie jadrovej elektrárne Ignalina, vylepšenie so zreteľom na životné prostredie v súlade s acquis a modernizácia konvenčných kapacít výroby elektrickej energie potrebných na nahradenie reaktorov jadrovej elektrárne Ignalina po ich uzavretí, sa považujú za zlučiteľné s vnútorným trhom, DOHODLI SA TAKTO: Článok 1 Berúc na vedomie pripravenosť únie poskytnúť primeranú doplnkovú pomoc spoločenstva Litve pri odstavení jadrovej elektrárne Ignalina a zvýrazňujúc tento výraz solidarity sa Litva zaväzuje uzavrieť blok 1 jadrovej elektrárne najneskôr pred rokom 2005 a blok 2 do 31. decembra 2009 a následne ich odstaviť. Článok 2 1. Počas obdobia rokov 2004 - 2006 poskytne spoločenstvo doplnkovú finančnú pomoc na podporu Litvy pri odstavení s cieľom zmierniť následky uzavretia a odstavenia jadrovej elektrárne Ignalina (ďalej len "program Ignalina"). 2. O opatreniach v rámci programu Ignalina sa rozhodne a budú vykonané v súlade s ustanoveniami nariadenia (EHS) č. 3906/89 z 18. decembra 1989 o hospodárskej pomoci krajinám strednej a východnej Európy [1], v znení naposledy zmenenom a doplnenom nariadením (ES) č. 2500/2001 [2]. 3. Program Ignalina zahŕňa okrem iného: opatrenia na podporu odstavenia jadrovej elektrárne Ignalina, opatrenia na vylepšenie so zreteľom na životné prostredie v súlade s acquis a modernizačné opatrenia pre konvenčné kapacity výroby elektrickej energie, ktoré majú nahradiť dva reaktory jadrovej elektrárne Ignalina; iné opatrenia, ktoré vyplývajú z rozhodnutia uzavrieť a odstaviť túto elektráreň a ktoré prispievajú k nevyhnutnej reštrukturalizácii, vylepšeniu so zreteľom na životné prostredie a modernizácii výroby elektrickej energie, odvetviach prenosu a rozvodu v Litve, ako aj k zvýšeniu bezpečnosti dodávok elektrickej energie a zvýšeniu energetickej účinnosti v Litve. 4. Program Ignalina zahŕňa opatrenia na podporu zamestnancov elektrárne v zachovaní vysokej úrovne bezpečnosti prevádzky v jadrovej elektrárni Ignalina pred jej uzatvorením a počas odstavovania uvedených blokov. 5. Na obdobie rokov 2004 - 2006 sa na program Ignalina vyhradí 285 miliónov EUR vyhradených prostriedkov v rovnakej výške na každý rok. 6. Príspevok pre určité opatrenia v rámci programu Ignalina môže predstavovať až 100 % celkových nákladov. Treba vynaložiť všetko úsilie, aby sa pokračovalo v praxi zavedenej v rámci predvstupovej pomoci Litve pri odstavovaní, prípadne aby sa našli zdroje spolufinancovania. 7. Pomoc v rámci programu Ignalina možno poskytnúť ako príspevok spoločenstva Medzinárodnému fondu pre odstavenie jadrovej elektrárne Ignalina, ktorý spravuje Európska banka pre obnovu a rozvoj. 8. Verejná pomoc z vnútroštátnych zdrojov, zo zdrojov spoločenstva a z medzinárodných zdrojov: - pre vylepšenie so zreteľom na životné prostredie v súlade s acquis a modernizáciu Litovskej tepelnej elektrárne v Elektrenai ako kľúčovej náhrady za výrobnú kapacitu dvoch reaktorov jadrovej elektrárne Ignalina; a - pre odstavenie jadrovej elektrárne Ignalina musí byť zlučiteľná s vnútorným trhom v zmysle zmluvy o ES. 9. Verejnú pomoc z vnútroštátnych zdrojov, zo zdrojov spoločenstva a z medzinárodných zdrojov na podporu Litvy pri zmierňovaní následkov uzavretia a odstavenia jadrovej elektrárne Ignalina možno v jednotlivých prípadoch považovať za zlučiteľnú s vnútorným trhom podľa zmluvy o ES, najmä verejnú pomoc poskytnutú na zlepšenie bezpečnosti dodávok elektrickej energie. Článok 3 1. Uznávajúc, že odstavenie jadrovej elektrárne Ignalina je dlhotrvajúcej povahy a predstavuje pre Litvu výnimočné finančné zaťaženie, ktoré je v nepomere s veľkosťou a ekonomickou silou krajiny, únia zo solidarity s Litvou poskytne primeranú doplnkovú pomoc spoločenstva pre odstavovanie aj po roku 2006. 2. Program Ignalina bude na tento účel pokračovať bez prerušenia a bude predĺžený aj po roku 2006. Vykonávacie ustanovenia na predĺženie programu Ignalina sa prijmú v súlade s postupom stanoveným v článku 56 aktu o pristúpení a nadobudnú účinnosť najneskôr v deň uplynutia súčasného finančného výhľadu. 3. Program Ignalina predĺžený v súlade s ustanoveniami článku 3 ods. 2 tohto protokolu bude založený na rovnakých prvkoch a zásadách, ako sú uvedené v článku 2 tohto protokolu. 4. Celkové priemerné vyhradené prostriedky podľa predĺženého programu Ignalina sa pre obdobie nasledujúcich finančných výhľadov stanovia primerane. Plánovanie týchto zdrojov bude založené na skutočných platobných potrebách a prijímajúcej kapacite. Článok 4 Bez toho, aby boli dotknuté ustanovenia článku 1, bude sa do 31. decembra 2012 v prípade prerušenia dodávok elektrickej energie v Litve uplatňovať všeobecná ochranná doložka uvedená v článku 37 aktu o pristúpení. [1] Ú. v. ES L 375, 23.12.1989, s. 11. [2] Ú. v. ES L 342, 27.12.2001, s. 1. --------------------------------------------------